Anne Grete Holmsgaard (SF), 2010-03-05:
Jeg gætter på, at nogle af dem, der har siddet og hørt på hr. Per Dalgaard nu – jeg tænker ikke så meget på dem, der er i den her sal, men udenfor, nemlig over fjernsyn eller computer – måske får den opfattelse, at elbiler rent ud sagt er noget bras, eller at vi stort set ikke har dem.
Det kan være, det ikke var hr. Per Dalgaards mening, at det skulle lyde sådan, men sådan lød det, når man sad herinde, og så vil jeg sige, at det måske er en god idé for folk så at slå op på nettet og gå ind på Dansk Elbil Komites hjemmeside og få nogle ganske almindelige, saglige, nøgterne oplysninger.
Vi er, det ved vi da godt, i starten af elbilernes – forhåbentlig – hurtige udvikling, men vi er jo for længst forbi det punkt med Ellerten for mange år siden og alle de komiske historier.
Der findes ganske udmærkede elbiler, og man kan også købe dem i Danmark.
Der er ikke ret mange af dem ude på vejene, og forrige år blev vi enige om at afsætte en lille pulje til det, som kommunerne kunne søge.
Det er der en hel del kommuner der har gjort, og der er en hel del kommuner, der er i gang med at anskaffe sig elbiler.
De er selvfølgelig, sådan som de ser ud i øjeblikket, mest velegnet til de korte ture, fordi deres rækkevidde ikke er ret lang.
Denne rækkevidde kommer forhåbentlig til at ændre sig i løbet af de kommende år.
Når vi så kigger på, hvad det er, der er barriererne for, at vi kan få flere elbiler, kan vi se, at der jo er en hel del barrierer.
En af dem er selvfølgelig, om der er tilgængelige ladestationer, og om man kan komme til at oplade en elbil.
Hvis man bor i et parcelhus, er det sådan set ikke så kompliceret, for så kan man oplade den hjemme hos sig selv.
Hvis man bor i en lejlighed, er det lidt mere kompliceret, for så skal man jo have ledningen ud af vinduet fra første, anden eller tredje sal.
Der er det selvfølgelig vigtigt, at der er nogle ladestik i nærheden, også der, hvor man går på arbejde, så man kan komme til at stille elbilen et sted og plugge ledningen ind i et stik og få bilen opladet; det kan også være ved et sportscenter eller ved et supermarked.
Det er hovedsagelig korte ture, vi kører.
Så er det også klart, at det selvfølgelig skal foregå ret systematisk, når man bygger ladestationer.
Og der synes jeg det er en diskussion værd, hvordan man tager fat på det.
Skal man starte med de kommuner, der er i gang, og bygge ud derfra og så efterhånden få det til at føje sig sammen, eller skal man gøre det på en anden måde?
Det er selvfølgelig vigtigt at få en ordentlig plan for det.
Det andet, der er vigtigt, er nogle standarder for den elektronik, man skal have med.
Der skal jo sidde noget software i det her stik, sådan at jeg, hvis jeg plugger min elbil ind i et stik ved et supermarked, kan smide mit dankort ind, og at jeg så betaler for elregningen der.
Der skal efter vores mening selvfølgelig også være nogle parkeringspladser, som er prioriteret til elbiler og andre miljøvenlige biler.
Vi har nogle ganske få af dem i København og andre steder, men det er jo også en af de måder, hvorpå man kan gøre det attraktivt at bruge en mere miljøvenlig bil eller en elbil.
Så kommer vi så til spørgsmålet om, hvem der skal investere i den her infrastruktur.
Der er vi ikke så overbeviste om, at det er staten, der skal gøre det.
Det kunne f.eks. være energiselskaberne eller netselskaberne, der skulle investere i infrastrukturen.
Så det, jeg egentlig synes er vigtigt nu, er, hvornår klima- og energiministeren regner med at der fra regeringens side ligger et forslag til en plan, så vi kan sige, at her er etape 1, her er etape 2, her er etape 3 – det sagde klima- og energiministeren ikke noget om heroppefra – sådan at vi kan få det synliggjort og få det sat i gang, så man begynder at kunne få nogen med på den her vogn og man investerer i elbiler.
Nu har regeringen varslet, at elbiler bliver afgiftsfri frem til 2015.
Det vil jo sige, at vi skal i gang med det her nu, for ellers er der jo ingen, der får glæde af den afgiftsfritagelse, hvis man ikke begynder at etablere en infrastruktur.